**Sjáldsama fáir skaðar fyrra hálvár**

**Higartil hevur 2021 verið betri enn væntað við sjáldsama fáum skaðum. Tað staðfestir Ingunn Eiriksdóttir, forstjóri í Betri Trygging, nú hálvársroknskapurin er gjørdur upp.**

Tíðindaskriv

- Tað gongur væl í Føroyum í løtuni, eisini á skaðaøkinum. Hjá Betri Trygging hava vit skrásett sjáldsama fáar skaðar hesar seinastu mánaðirnar. Vit skulu heilt aftur til 2009 fyri at finna eitt so gott hálvársúrslit, sigur Ingunn Eiriksdóttir, stjóri í Betri Trygging.

Vanliga eru nógvir stormskaðar í ársins fyrstu mánaðum, men í ár hava tað verið óvanliga fáir. Fyrru hálvu vóru heldur ikki so umfatandi og dýrir eldsbrunar, sum vit onkuntíð hava sæð. Eingin stórur sjógv- ella vinnuskaði var heldur fyrra hálvár.

Nakrir tilburðir hava verið, sum kundu havt umfatandi skaðar við sær, men tingini koppaðu tíbetur kortini rætta vegin.

Harumframt eru munandi færri fráboðanir um óhapp, ið hoyra undir ferðatryggingina, tí føroyingar framvegis ikki eru farnir at ferðast aftur, sum vit gjørdu áðrenn korona.

- Alt hetta – hepnið við fáum stórum skaðum, góða veðrið, at ivastøður hava koppað rætta vegin og at korona framvegis ávirkar ferðahugin hjá fólki – togar samanlagt hálvársúrslitið positiva vegin, sigur Ingunn Eiriksdóttir og vísir á, at ítøkilig úrslit eisini síggjast av átøkum, sum felagið hevur gjørt.

- Vit gera nógv burturúr at hjálpa kundum at fyribyrgja skaðum og seta trygdina í hásæti. Hetta kann ivaleyst eisini vera ein av orsøkunum til fáu skaðarnar.

**Fleiri tryggingar og bíligari rakstur**

Eisini á inntøkusíðuni hevur fyrra hálvár hilnast væl, og orsøkirnar til tað eru somuleiðis fleiri.

Kanningar vísa væl nøgdar kundar og talið á tryggingum økist støðugt. Eitt nú hava fleiri teknað sær vanlukkutryggingar seinastu tíðina, og nýggju pakkarnir við ymsum sethúsatryggingum eru somuleiðis væl móttiknir.

- Innanhýsis royna vit støðugt at minka um kostnaðarstøðið – millum annað við at hyggja at rakstrarkostnaðinum. Nýggjastu tølini vísa, at vit í dag eru væl meiri effektiv, enn vit hava verið. Tað er millum annað dugnaligum starvsfólki at takka. Hartil hevur úrtøkan av íløgunum, vit hava gjørt, verið avbera góð - og serliga partabrøvnini góvu stórt avlop, sigur Ingunn Eiriksdóttir.

Fáu skaðarnir og harvið smáu útreiðslurnar øðrumegin – og nøgdu kundarnir og vaksandi inntøkurnar hinumegin - hava givið Betri Trygging eitt hálvársúrslit á 63 milliónir kr.

- Hetta gevur okkum gott mótstøðuføri til skaðar, sum vit vita fara at raka í framtíðini. Hartil liggja stórar avbjóðingar fyri framman, sigur Ingunn Eiriksdóttir og sipar eitt nú til skjótt vaksandi prísirnar á tilfari í kjalarvørrinum á korona, sum eyðsæð eisini fara at gerast dýrir fyri tryggingina.

- Í tryggingarheiminum kunnu tingini venda ógvuliga skjótt. Tað skulu bara fáir stórir skaðar til at broyta hetta yvirskotið. Men nú eru vit væl bjálvað til seinnu hálvu av 2021, staðfestir stjórin í Betri Trygging.

Lyklatøl fyrra hálvár 2021

|  |  |  |
| --- | --- | --- |
|  | **2021** | **2020** |
| Úrslit fyri skatt | 63 mió.kr. | 8 mió.kr. |
| Tryggingarinntøkur | 218 mió.kr. | 214 mió.kr. |
| Skaðaendurgjøld tilsamans | 106 mió.kr. | 190 mió.kr. |
| Tal á skaðum | 5.124 | 7.227 |
| Eginogn | 728 mió.kr. | 649 mió.kr. |
| Solvensdekningur | 278% | 293% |